થોડી મહેનત બાદ મેં તેના કોમ્પ્યુટરમાં રહેલી ટેકનિકલ ક્ષતિ શોધી કાઢી અને કોમ્પ્યુટર ચાલુ કરી આપ્યું. જરૂરી સાધનો ટૂલબોક્સમાં પાછાં મૂકીને હું જવાની તૈયારી કરતો હતો ત્યારે તારા એ મને વાત કરી કે તેની મમ્મીના કમ્પ્યુટરમાં પણ લોચા છે. થોડું રોકાઈને સંકોચ સાથે તેણે પ્રેમપૂર્વક પૂછ્યું કે, ‘શું તું એમના ત્યાં આવીને એ પણ રીપેર કરી આપીશ ?’ એક ક્ષણ માટે મને એમ થયું કે આ તો આંગળી આપો તો પોંચો પક્ડે એવી વાત થઈ ! થોડું વિચારતા લાગ્યું કે આમ પણ શનિ-રવિ ઘરમાં બેસીને ઈન્ટરનેટ પર ફ્રી સાઈટોમાં મોં નાખીને હિન્દી ફિલ્મો જોઈ મન બગાડવું એના કરતાં કોઇને મદદ કરું એ વધુ સારું. તેથી મેં હસીને તેને હા પાડી.